
Iepirkuma komisijas atbildes uz ieinteresētā piegādātāja uzdotajiem jautājumiem
(apstiprināta iepirkuma komisijas 2026.gada 2.jūnija sēdē) 


Jautājums: 
Nolikuma punktos 3.6. un 3.7. Pasūtītājs min prasības attiecībā uz piesaistītajiem būvspeciālistiem. Lūdzam Pasūtītāja apstiprinājumu, ka Elektronisko sakaru sistēmu un tīklu projektētājs un Elektronisko sakaru sistēmu un tīklu būvdarbu vadītājs speciālista kvalifikācijas, atbilstoši 2018. gada 20. marta Ministru kabineta noteikumiem Nr.169 “Būvspeciālistu kompetences novērtēšanas un patstāvīgās prakses uzraudzības noteikumi”, ir aizstājami ar Elektroietaišu projektēšana (līdz 1 kV, līdz 1 kV, Ēku elektroinstalācija, līdz 1 kV, Automātisko ugunsaizsardzības, ugunsdzēsības sistēmu automātikas un vadības daļas (AUS, AUSS)) un Elektroietaišu izbūves darbu vadīšana un būvuzraudzība (līdz 1 kV) speciālista sertifikātiem?

Atbilde: 
Iepirkuma komisija skaidro, ka ir pieļaujams, ka nolikuma 3.6. un 3.7.punktā noteikto speciālistu kvalifikācijas apliecināšanai var tikt piesaistīti speciālisti ar sertifikātu Elektroietaišu projektēšana (līdz 1 kV, līdz 1 kV, Ēku elektroinstalācija, līdz 1 kV, Automātisko ugunsaizsardzības, ugunsdzēsības sistēmu automātikas un vadības daļas (AUS, AUSS)) un Elektroietaišu izbūves darbu vadīšana un būvuzraudzība (līdz 1 kV). 
Atbilstoši 2018. gada 20. marta Ministru kabineta noteikumu  Nr.169 “Būvspeciālistu kompetences novērtēšanas un patstāvīgās prakses uzraudzības noteikumi” 1. pielikumam iepriekš minēto speciālistu darbības sfērās ietilpst automātisko ugunsaizsardzības un ugunsdzēsības sistēmu automātikas un vadības daļas un automātisko ugunsaizsardzības sistēmu – ugunsgrēka atklāšanas un trauksmes signalizācijas sistēmu, balss ugunsgrēka izziņošanas sistēmu, dūmu aizsardzības sistēmu un centralizētas izziņošanas sistēmu – projektēšana, izbūves darbu vadīšana, būvuzraudzība un ekspertīze.
Informējam, ka iepirkuma dokumentācijā ir veikti grozījumi, precizējot nolikuma 3.6. un 3.7.punktu. Lūdzam skatīt iepirkuma nolikumu ar veiktajiem grozījumiem. 


Jautājums: 
Lūdzam atsūtīt optisko kabeļu mērījumu rezultātus, kas sevī ietver:
-	FO SM testus;
-	Optiskā pievada pieejamo kapacitāti;
-	Kabeļu struktūrshēmu.

Atbilde: 
Iepirkuma komisija informē, ka ir veikti grozījumi un papildināti tehniskās specifikācijas 1.pielikuma pielikumi. 
Ņemot vērā, ka tehniskās specifikācijas 1.pielikums ar pielikumiem ir ierobežotas pieejamības informācija, tā nav publicēta Elektronisko iepirkumu sistēmā. 
Tehniskās specifikācijas 1.pielikumu ar pielikumiem pretendenti var saņemt nolikuma 1.9.3.punktā noteiktajā kārtībā.
